Schottsch-gäälsche Spraak

**Schottsch Gäälsch** (*Gàidhlig*) is ene keltsche Spraak un is verwandt mit Iersch un Manx. Se höört to den Goideelschen Twieg vun de keltschen Spraken to.

## Wo dat snackt warrt
Schottsch Gäälsch warrt snackt vun de Gälen, en keltschen Stamm in de Hoochlannen vun Schottland. Hüdigendaags gifft dat man blot noch 60. - 70.000 Lüüd, de düsse Spraak snacken doot. Vunwegen dat Schottsch Gäälsch blot in den Noorden vun dat Land un up de een oder anner Insel vör de Küst snackt warrt, warrt dor ok *Highland-Gaelic* to seggt. Afsunnerlicherwies gifft dat (dör Towannern) jüst in de Grootstadt Glasgow täämlich veel Lüde, de Schottsch-Gäälsch snacken könnt. 

## Historie
De Spraak is in dat 3. Johrhunnert vun Irland ut na Schottland henkamen. Hüdigendaags is dat dor de Spraak vun en Minnerheit, man in dat 11. Johrhunnert weer Schottsch Gäälsch de Spraak, de in Schottland an 'n meisten bruukt worrn is. Dat dat dor so düchtig mit bargdol gahn is, hett verscheden Grünn, dormang ok Striet üm den Gloven. De Jakobitenupstand vun 1745 un sien Ünnergang na de Slacht vun Culloden hett dor stark to bidragen. De Engelschen hefft in de Johren dorna dat Snacken vun Schottsch Gäälsch verbaden un veel Kinner hefft dat nich mehr as Mudderspraak lehren kunnt. Bavenhen is Schottsch Gäälsch bit na dat 20. Johrhunnert jümmers as so 'n Buernspraak ankeken worrn. Af un an warrt dat hüüt noch so sehn. 

## Up de Buten-Hebriden
De Buten-Hebriden ('na h-Eileanan an Iar') sünd ok hüütodaags noch de eenzigst Oort up de Welt, wo de meisten Inwahners Schottsch Gäälsch snacken doot. Dat liggt dor an, dat se so wiet af sünd vun den Rest vun dat Land.

## Wie dat mit de Spraak utsütt
Dat ne'e Parlament vun Holyrood in Edinburgh hett in 'n April 2005 de schottsch-gäälsche Spraak as een vun de dree Spraken vun Schottland offiziell gellen laten. Nu gifft dat en gäälsch Radiostatschoon ('Radio nan Gaidheil'), de ehren Hööftsitt in Inverness hett. Midderwielen gifft dat al 65 Elementarscholen, wo Schottsch-Gäälsch de Spraak för den Ünnerricht is. Dat is ganz nee, denn vun 1872 af an weer de Engelsche Spraak de eenzig Ünnerrichtsspraak in Schottland. Man dat gifft nich noog Schoolmeesters för den Ünnerricht in düsse Spraak un ok veel Öllern wüllt lever, dat jem ehr Kinner goot Engelsch lehrt. 

Up Skye ('An t-Eilean Sgitheanach') gifft dat dat Sabhal Mòr Ostaig, en Institut för den högern Ünnerricht, dat in 'n Momang in de ne'e University of the Highlands and Islands inbunnen warrt. Dor gifft dat all Vördrääg un allen Ünnerricht kumplett in Gäälsch. De eerste Sekundärschool, de ehren Ünnerricht ganz up Gäälsch afhöllt, is 2006 in Glasgow/'''Glaschu''' upmaakt worrn. Wenn de Kinner, de düsse School besöcht hefft, to 'n groten Deel Gäälsch snackt, denn is dat de eerste Generatschoon siet de 1970er Johren, de wirklich mit de gäälsche Spraak upwasst. 

In de gäälschen Landstreken sünd ok de Wegwiesers in twee Spraken schreven. (Man mutt sik avers fragen, ob nich vunwegen dat Reversind Language Shift all Wegwiesers in ganz Schottland tweespraaksch schreven ween mütt. 

In 'n Harvst 2006 is en Gäälsch Fernsehstatschoon upmaakt wurrn. De Schottsche Regeren hett dor £ 11,5 Mio. för utgeven. De BBC Alba send Programm up Gäälsch. 

## En beten Gäälsch för 'n Urlaub

 *Schottsch Gäälsch*                  Platt                           Utspraak

 *Madainn mhath*                 Goden Morgen                      Mattenj wah

 *Feasgar math*                  Goden Namiddag                   Fesskör mah

 *Dè ni mi dhuibh?*              Woans kann ik Se helpen?            Dscheh ni mi ghöjw

 *Ciamar a tha sibh?*            Wo(ans) geiht Se dat?                 Kimmr a hah schiw

 *Dè tha dol?*                   Wat maakst du so?                 Dscheh hah doll

 *Thigibh a-steach*              Kaamt Se rin                      Hickiv ö schtach

 *Tha mi duilich*                Dat deit mi leid                  Hah mi dulich

 *Chan eil mi a' tuigsinn*       Ik verstoh nich                   Cha njell mi tuckschin

 *Chan eil mòran Gàidhlig agam*  Ik snack nich veel Gäälsch        Cha njell mohrön Gaahlik akm

 *A bheil Gàidhlig agad?*        Snackst du Gäälsch?               ö wel Gaahlik aköt

 *Tha mi glè sgith*              Ik bün düchtig mööd               hah mi gle ski

 *Tha gràdh agam ort*            Ik hebb di leev                   hah grahgh aköm orscht

 *Seo a-nis*                     So is dat                         scho ö nisch

 * Tha mi a' lorg*               Ik söök                           hah mi lorrok

 * Mar sin leat *                Tschüüs                            mar schin lät

 *Slàinte*                       Proost/Gesundheit                  slahntschö

 *'s toigh leam ceol*            Ik mag Musik                      stö löm kjol

 * Tha mi fuar/blàth*            Mi is koolt/warm                  hah mi fuör/plah

 *Dùin do ghob*                  Hool dien Babbel                  duhnj do ghop

 *Tha an t-uisge ann*            Dat regent                         hah an duschkj aun